b'\n_START_ARTICLE_\nBalearic Beat\n_START_SECTION_\nHist\xc3\xb2ria\n_START_PARAGRAPH_\nEls punxadiscos brit\xc3\xa0nics Trevor Fung, Paul Oakenfold i Danny Rampling van "descobrir" el Balearic Beat durant unes vacances a Eivissa el 1987, a partir d\'una estada a la discoteca Amnesia, de la m\xc3\xa0 del PD argent\xc3\xad anomenat DJ Alfredo Fiorito._NEWLINE_Fiorito punxava una ecl\xc3\xa8ctica mescla de m\xc3\xbasica dance amb l\'indie hypno grooves dels the Woodentops, el rock m\xc3\xadstic dels Waterboys, el primer house, Europop i rareses com Peter Gabriel and Chris Rea. Despr\xc3\xa9s de visitar altres clubs eivissencs, com Pacha o Ku, on l\'estil musical era for\xc3\xa7a semblant, Oakenfold, Fung i Ian St. Paul van obrir a Londres una discoteca influenciada en aquestos ritmes, la Funhouse._NEWLINE_Oakenfold va retornar a Eivissa a l\'estiu de 1987 i va entrar en contacte amb diversos PD, com ara Danny Rampling, Johnny Walker o Nicky Holloway. A la seua tornada a Anglaterra, va obrir un nightclub anomenat Project Club, al South London, que buscava l\'ambient balear. De fet, la discoteca atre\xc3\xafa a aquells que havien fet turisme a la Mediterr\xc3\xa0nia i estaven familiaritzats amb aquest estil de m\xc3\xbasica, esdevinguda subcultura que s\'anava estenent dins del panorama del rave brit\xc3\xa0nic. Una subcultura que v\xc3\xadndria acompanyada del consum d\'\xc3\x88xtasi i d\'una moda basada en els colors brillants i pantalons amples (Baggy trousers). El concepte de Balearic Beat va arribar a un p\xc3\xbablic m\xc3\xa9s nombr\xc3\xb3s el 1988, quan Oakenfold obre un altre club, l\'Spectrum. Eixe mateix any, l\'estil musical travessa l\'Atl\xc3\xa0ntic i aplega als Estats Units.\n_START_SECTION_\nEstil\n_START_PARAGRAPH_\nEls registres del Balearic Beat varien entre sons influenciats pel house o l\'Italo house i el deep house i beat influenciat per un rythm and blues m\xc3\xa9s lent (per sota de 119bpm), tot consistint en bombos, xarlestons i caixes (sovint produ\xc3\xafts amb una caixa de ritmes Roland TR-909) programats amb patrons relaxants i oscil\xc2\xb7lants. A aix\xc3\xb2 cal sumar afectacions provinents del soul, el dub, el funk i dels ritmes llatins i africans, a m\xc3\xa9s de produccions t\xc3\xa8cniques preses d\'altres variants del dance populars en aquell moment. Sovint era instrumental, tot i que a vegades hi havia veus. Tamb\xc3\xa9 a vegades s\'incorporaven sons de guitarra o de piano al Balearic Beat. Amb el temps va passar d\'estar associat a patrons de percussi\xc3\xb3 a formar part de la fam\xc3\xadlia gen\xc3\xa8rica dels chill out o dels downtempo._NEWLINE_Encara es considera que \xc3\xa9s el propi "so d\'Eivissa", per\xc3\xb2 l\'etiqueta incorpora tamb\xc3\xa9, per exemple, la m\xc3\xbasica de Jens Gad, co-creador d\'Enigma, i la seua nova banda h\xc3\xadbrida amb influ\xc3\xa8ncia chill out, denominada Achillea, que enregistra a l\'entorn d\'Eivissa. Compilacions com ara Global Lounge Sessions: The Balearic Sound of Ibiza, del 2002, i la s\xc3\xa8rie de Sequoia Groove\'s Buddha-Lounge, continuen publicant-se. Generalment, aquestes compilacions s\xc3\xb3n m\xc3\xa9s properes al house que no al primigeni estil del Balearic Beat. En algunes ocasions, es prefereix l\'\xc3\xbas de la denominaci\xc3\xb3 gen\xc3\xa8rica Balearic per referir-se a elles.'